Renoster-skoksyfers bekend gemaakArgieffoto Die departement van omgewingsake het Donderdag die syfers bekend gemaak van die hoeveelheid renosters wat vanjaar al vir hul horings gestroop is. “Die aantal renosters wat sedert Januarie 2013 in Suid-Afrika gestroop is, staan nou op 946, en 330 mense is vir stropery in hegtenis geneem,” het die departement in ŉ verklaring gesê. “Altesaam 127 beweerde stropers is sedert die begin van die jaar in die Kruger-wildtuin in hegtenis geneem.” Altesaam 573 renosters is in die Kruger-wildtuin gestroop. “Altesaam 106 renosters is in Limpopo gestroop, 85 in Mpumalanga, 84 in KwaZulu-Natal en 82 in Noordwes,” het die departement bygevoeg. Suid-Afrikaners en lede van die internasionale gemeenskap word aangemoedig om inligting oor renosterstropery en verwante misdade anoniem aan te meld by 0800 205 005, 08600 10111 of by Crime Line op 32211. Suid-Afrika het 333 renosters in 2010 aan stropers afgestaan, 448 in 2011 en 668 in 2012.